Κολωνία - Ντόρτμουντ με αξεπέραστο Live Στοίχημα και 200+ ειδικά στοιχήματα! (21+)

Η υποχώρηση του αιματώματος κατά τα 7,5 εκατοστά μέσα σε 3,5 μέρες, ήταν το δεύτερο πολύ ενθαρρυντικό σημάδι. Είχαν προηγηθεί καθημερινές διπλές θεραπείες στο άκρως εξοπλισμένο φυσιοθεραπευτήριο του Δημήτρη Σκορδή, ο οποίος από την αρχή είχε εκφράσει την αισιοδοξία του για αποθεραπεία... express, λόγω του ότι η θλάση δεν είχε προκύψει από σχίσιμο του μυός στο γαστροκνήμιο, αλλά από πλήξη μετά το χτύπημα.

Ο λόγος για τον Κώστα Σλούκα, ο τραυματισμός του οποίου στο πρώτο ματς του διεθνούς τουρνουά «Ακρόπολις» κόντρα στην Ιταλία, προκάλεσε απανωτά «εγκεφαλικά» στο τεχνικό επιτελείο της Εθνικής ομάδας, λίγες μέρες πριν από την αναχώρηση της αποστολής για την Κίνα.

Ο Θανάσης Σκουρτόπουλος επανέφερε τον Βαγγέλη Μάντζαρη που μπήκε στο αεροπλάνο και βάσει του πλάνου που είχε καταρτιστεί, περίμενε να μάθει αν ο "Slouky Luke" θα μπορούσε να προπονηθεί χωρίς καμία ενόχληση την ερχόμενη Δευτέρα (26/08), έτσι ώστε να τον υποδεχθεί με ανοιχτές αγκάλες στην πόλη Ναντζίνγκ.

Παρ' όλα αυτά, η αλματώδης βελτίωση του τραυματισμού του σε συνδυασμό με τις διπλές εντατικές θεραπείες τις οποίες ο Σλούκας ακολουθεί καθημερινά, έχουν αυξήσει στο κατακόρυφο τις ελπίδες συμμετοχής του στο Παγκόσμιο Κύπελλο που αρχίζει στις 31 Αυγούστου κι έτσι το αρχικό σχέδιο φαίνεται ότι αλλάζει.

Σύμφωνα με έγκυρες πληροφορίες του gazzetta.gr, ο έμπειρος άσος της Φενέρμπαχτσέ αποφασίστηκε να ταξιδέψει για την «χώρα των δράκων» την ερχόμενη Τρίτη (27/08), έτσι ώστε να μπει επί κινεζικού εδάφους στις προπονήσεις και να κριθεί εκεί ο βαθμός ετοιμότητάς του. Αν όλα πάνε καλά, ο Θεσσαλονικός guard θα πατήσει τουλάχιστον τρεις φορές στο γήπεδο, πριν η ελληνική ομοσπονδία δηλώσει την τελική 12άδα (29/08), στην οποία θα συμπεριληφθεί έχοντας κάνει συνολικά 4-5 προπονήσεις, ακόμη και αν δεν είναι στο 100% για το παιχνίδι της πρεμιέρας (01/09, 15.00) με το Μαυροβούνιο.

Η τεράστια επιθυμία του Σλούκα να δώσει το παρών στο κορυφαίο ραντεβού του παγκοσμίου μπάσκετ, έχει παίξει τεράστιο ρόλο καθώς κάποιος που δεν θα «καιγόταν» τόσο πολύ να γίνει άμεσα καλά, δεν θα ακολουθούσε ένα πρόγραμμα που καθημερινά περιλαμβάνει ενδυνάμωση σε πισίνα και γυμναστήριο και θεραπεία το πρωί (περίπου 4 ώρες) και έξτρα θεραπεία το απόγευμα (2,5 ώρες)!